b'\n_START_ARTICLE_\nMoj prijatelj Piki Jakob\n_START_PARAGRAPH_\nMoj prijatelj Piki Jakob je otro\xc5\xa1ko delo, ki ga je spisal Kajetan Kovi\xc4\x8d. Knjiga obsega 78 strani, vsebuje pa tudi ilustracije Jelke Reichman. Prvi\xc4\x8d je iz\xc5\xa1la leta 1972. Naslovni lik je pli\xc5\xa1asti medvedek, ki \xc5\xbeivi pri u\xc4\x8ditelju (majhen de\xc4\x8dek) in njegovi dru\xc5\xbeini. Medvedku je ime Piki, pi\xc5\xa1e se Jakob. Ravnatelj, ki je pravzaprav u\xc4\x8diteljev o\xc4\x8de, opisuje razli\xc4\x8dne prigode, ki jih do\xc5\xbeivljata medvedek in njegov lastnik. Knjiga je zgrajena iz ve\xc4\x8d zgodb oziroma poglavij.\n_START_SECTION_\nKdo je Piki?\n_START_PARAGRAPH_\nPiki Jakob je medved, ki obiskuje medvedjo \xc5\xa1olo. Na tej \xc5\xa1oli pou\xc4\x8duje u\xc4\x8ditelj (de\xc4\x8dek, ki se igra z medvedki), katerega ime ni znano. Medvedja \xc5\xa1ola ima tudi ravnatelja, ki je u\xc4\x8diteljev o\xc4\x8de. V u\xc4\x8diteljevi dru\xc5\xbeini nih\xc4\x8de ne razume medvedjega jezika, razen on sam. Piki Jakob \xc5\xbeivi v 4. nadstropju stanovanjskega bloka, na polici za igra\xc4\x8de. V medvedjo \xc5\xa1olo vozi ko\xc4\x8dija, s katero je u\xc4\x8diteljeva sestra v\xc4\x8dasih preva\xc5\xbeala pun\xc4\x8dke. Medvedov na polici je za cel medvedji avtobus (Filip, Timika, Josip Jupiter, Benjamin, Floki, dva ali trije Markoti \xe2\x80\xa6), in vsi se pi\xc5\xa1ejo Jakob. Piki je zelo izobra\xc5\xbeen. Govori medvedji jezik, v spanju pa se pogovarja tudi francosko. Sam pravi, da je \xc5\xbee bil v Franciji pri \xc5\xbdu\xc5\xbeujih (tamkaj\xc5\xa1nji medvedki).\n_START_SECTION_\nFrancoska solata\n_START_PARAGRAPH_\nMama je pripravila francosko solato, u\xc4\x8ditelj pa je ni hotel niti poskusiti, zato jo je ponudila Pikiju, ki je z veseljem pojedel vse. U\xc4\x8ditelj se je izgovoril na dejstvo, da je Piki iz Francije, kjer je normalno, da jedo to vrsto solate.\n_START_SECTION_\nAli ma\xc4\x8dke tudi \xc5\xbevi\xc5\xbegajo?\n_START_PARAGRAPH_\nV medvedji \xc5\xa1oli so se u\xc4\x8dili o \xc5\xbeivalih. Gledali so slike in opona\xc5\xa1ali glasove \xc5\xbeivali na slikah. Piki je izjavil, da ma\xc4\x8dke mijavkajo in \xc5\xbevi\xc5\xbegajo. U\xc4\x8ditelj se je razburil, vendar ga je zmotil sosed, ki je povedal, da je njihov ma\xc4\x8dek po\xc5\xberl njegovega kanar\xc4\x8dka. U\xc4\x8ditelj se mu je opravi\xc4\x8dil in mu kupil novega kanar\xc4\x8dka, Pikiju pa je priznal, da tudi ma\xc4\x8dke v\xc4\x8dasih \xc5\xbevi\xc5\xbegajo. Prosil ga je, naj to ostane njuna mala skrivnost.\n_START_SECTION_\nPiki igra \xc5\xa1ah\n_START_PARAGRAPH_\nPiki in u\xc4\x8ditelj sta igrala \xc5\xa1ah. Piki je posnemal vsako u\xc4\x8diteljevo potezo. U\xc4\x8ditelj se je razburil, nato pa mu je na \xc5\xa1ahovnici nastavil kmeta, da bi ga Piki lahko vzel. Rekel mu je, naj ga po\xc5\xbere, Piki pa je to vzel dobesedno, zato so s \xc5\xa1ahovnice zapovrstjo izginjale bele, u\xc4\x8diteljeve figure. Ko sta po koncu igre ugotovila, da se nista razumela sta skupaj stopila do o\xc4\x8deta in ga prosila za nov \xc5\xa1ah.\n_START_SECTION_\nMedvedja mamica\n_START_PARAGRAPH_\nU\xc4\x8ditelj in Piki sta se pogovarjala o Pikijevem prihodu na svet. Piki mu je razlo\xc5\xbeil, da ga je naredila medvedja mamica. Medvedja mamica je se\xc5\xa1ila tudi druge medvedke, saj je \xc5\xa1ivilja. Vsak dan je naredila enega, zato je imela v enem mesecu narejenih 30 medvedkov. Po ve\xc4\x8dini so bili vsi medvedki rumeni, kot kak\xc5\xa1ni levi, Piki pa je iz rjavega in belega pli\xc5\xa1a. Piki je zelo ponosen na sebe, saj je zelo mehak. \xc5\xa0ivilja ga je napolnila z vato. Ostale medvedke pa je napolnila z morsko travo in \xc5\xbeagovino. Piki je u\xc4\x8ditelju povedal, da je po njega pri\xc5\xa1el mo\xc5\xbe z usnjenim kov\xc4\x8dkom in ga odnesel v trgovino, kjer je sedel v izlo\xc5\xbebi dokler ga ni kupil njegov o\xc4\x8de.\n_START_SECTION_\nPiki pi\xc5\xa1e pismo\n_START_PARAGRAPH_\nPiki je videl, da je u\xc4\x8ditelj pisal pisma svojim sorodnikom, zato je tudi on pisal \xc5\xbdu\xc5\xbeuju v Francijo. Pisal je z velikimi tiskanimi \xc4\x8drkami. Na drugi list je narisal \xc5\xa1tirinadstropno hi\xc5\xa1o, pred katero je bil parkiran avtomobil in oblake na nebu. Pismo in sliko je dal v ovojnico, napisal naslov, prilepil znamko in prosil u\xc4\x8ditelja, \xc4\x8de ga lahko odnese na po\xc5\xa1to. Pisal je tudi ostalim prijateljem (v Rusijo, Holandijo, \xc5\xa0vedsko, Gr\xc4\x8dijo, Beograd). \xc5\xbdu\xc5\xbeu mu je prvi odpisal. Po\xc5\xa1tar je prvi\xc4\x8d sli\xc5\xa1al, da \xc5\xbeivi v tistem stanovanju tudi Piki, zato je u\xc4\x8ditelj na po\xc5\xa1tno skrinjico dodal tudi Pikijevo ime.\n_START_SECTION_\nPri zobozdravniku\n_START_PARAGRAPH_\nPikija je bolel zob, zato so ga obvezali z ruto. Odlo\xc4\x8dili so se, da ga bodo odpeljali k zobozdravniku. Piki je bil edini medved v \xc4\x8dakalnici. Bilo ga je zelo strah, zato je ugriznil zobozdravnika. Kljub vsemu so mu uspe\xc5\xa1no odstranili bole\xc4\x8d zob.\n_START_SECTION_\n\xc5\xa0portni dan\n_START_PARAGRAPH_\nU\xc4\x8ditelj je pripravil \xc5\xa1portni dan z vse medvedke. Napeljal je vrv od kljuke na vratih, do kljuke na oknu. Naredil je tudi kabino, zato so se lahko medvedje vozili po \xc5\xbei\xc4\x8dnici. Zaradi po\xc5\xa1kodb so se odlo\xc4\x8dili, da bodo raje priredili spomladanski kros ali t. i. tek \xc4\x8dez drn in strn. Zmagovalcu je bila obljubljena zlata medalja in velika hru\xc5\xa1ka. Piki je s pomo\xc4\x8djo ma\xc4\x8dka (na katerega je sko\xc4\x8dil po nesre\xc4\x8di) pritekel prvi na cilj. Dobil je glavno nagrado, hru\xc5\xa1ko pa je razdelil med sotekmovalce.\n_START_SECTION_\nPiki ima vro\xc4\x8dino\n_START_PARAGRAPH_\nDru\xc5\xbeina se je odpravila na kopanje na Soro, zato so bili medvedje sami doma. Pikiju je bilo zelo vro\xc4\x8de, zato si je skuhal \xc4\x8daj in vzel aspirin. Medvedje so menili, da ima povi\xc5\xa1ano temperaturo, po merjenju s termometrom pa so ugotovili, da je za slabo po\xc4\x8dutje kriv le vro\xc4\x8d poletni dan.\n_START_SECTION_\nNa po\xc4\x8ditnice\n_START_PARAGRAPH_\nOb zaklju\xc4\x8dku \xc5\xa1ole je Piki hotel iti na po\xc4\x8ditnice, saj je menil, da si jih zaslu\xc5\xbei. V \xc5\xa1oli je skozi leto dobival same petice, zato ga je u\xc4\x8diteljeva dru\xc5\xbeina vzela s seboj na morje. Piki je potegnil na plan svoj medvedji kov\xc4\x8dek za medvedjo prtljago, zlo\xc5\xbeil vanj svoje stvari ter se odpravil na zaslu\xc5\xbeene po\xc4\x8ditnice.\n_START_SECTION_\nPiki v vozni\xc5\xa1ki \xc5\xa1oli\n_START_PARAGRAPH_\nPiki si je \xc5\xbeelel pridobiti vozni\xc5\xa1ki izpit, zato je ravnatelj postal njegov medvedji in\xc5\xa1truktor. Opravil je te\xc4\x8daj Rde\xc4\x8dega Kri\xc5\xbea pri u\xc4\x8diteljevi sestri, nato pa je v u\xc4\x8diteljevem slabo ohranjenem avtomobil\xc4\x8dku opravljal ure vo\xc5\xbenje. Kljub vsem napakam, ki jih je naredil na izpitni vo\xc5\xbenji je opravil izpit.\n_START_SECTION_\nPiki voznik avtobusa\n_START_PARAGRAPH_\nPo opravljenem izpitu, je Piki postal \xc5\xa1ofer rde\xc4\x8dega avtobusa, ki je vozil medvedke v \xc5\xa1olo, po pouku pa nazaj domov. Odlo\xc4\x8dil se je, da bo uvedel ve\xc4\x8d vmesnih postaj med \xc5\xa1olo in domom, zato je potnike metal iz avtobusa ven, saj bi bila vo\xc5\xbenja druga\xc4\x8de preve\xc4\x8d dolgo\xc4\x8dasna. Piki pa je bil udele\xc5\xbeen tudi v prometni nesre\xc4\x8di (zaletel se je v ma\xc4\x8dka), zato so mu odvzeli vozni\xc5\xa1ki izpit za dva meseca.\n_START_SECTION_\nHi\xc5\xa1a strahov\n_START_PARAGRAPH_\nU\xc4\x8ditelj je odprl novoletni sejem tri dni pred novim letom. Medvedki so pripravili sejmi\xc5\xa1\xc4\x8de in zabavi\xc5\xa1\xc4\x8de. V zabavi\xc5\xa1\xc4\x8du je bil urejen vlakec, ki je vozil skozi dvorano smrti. Dvorana je bila opremljena z razli\xc4\x8dnimi u\xc4\x8dinki, kot so grmenje in bliskanje. Vlakec je vozil tudi mimo ribnika, v katerega se je zaradi strahu enkrat zaletel tudi doma\xc4\x8di ma\xc4\x8dek in tako povzro\xc4\x8dil povodenj v dnevni sobi.\n_START_SECTION_\nSpominske knjige\n_START_PARAGRAPH_\nVsak medved v medvedji \xc5\xa1oli je imel svojo spominsko knjigo, vendar u\xc4\x8ditelj ni bil navdu\xc5\xa1en nad njimi, saj ravno zaradi teh, nih\xc4\x8de ni poslu\xc5\xa1al njegovih predavanj. Odlo\xc4\x8dil se je, da jih bo vsem odvzel. Po kon\xc4\x8danem pouku pa jih je tudi sam prebiral, saj so mu bili zelo v\xc5\xa1e\xc4\x8d zapisani verzi.\n_START_SECTION_\nGasilska \xc4\x8deta\n_START_PARAGRAPH_\nPiki in u\xc4\x8ditelj sta zakurila ogenj v pe\xc4\x8di, medvedki pa so v strahu pred po\xc5\xbearom ustanovili gasilsko \xc4\x8deto. U\xc4\x8ditelj je bil poveljnik, prirejal pa je tudi gasilske vaje. Vsi so bili zelo predani ga\xc5\xa1enju, zato so dobili odlikovanja (rde\xc4\x8de nageljne).\n_START_SECTION_\nPiki vrtnar\n_START_PARAGRAPH_\nMama je presajala ro\xc5\xbee, zato sta se Piki in u\xc4\x8ditelj odlo\xc4\x8dila, da bosta ustanovila vrtnarski kro\xc5\xbeek. \xc4\x8cez dan sta opazovala mamo pri presajanju ro\xc5\xbe, pono\xc4\x8di pa sta se sama lotila sajenja ro\xc5\xbe, da bi zjutraj mamo razveselila z opravljenim delom. Pozabila sta kam sta nasadila katero vrsto ro\xc5\xbe, zato so morali po\xc4\x8dakati do spomladi, da so videli katere cvetice so pokukale iz lon\xc4\x8dkov.\n_START_SECTION_\nCirkus\n_START_PARAGRAPH_\nMedvedje so hoteli razbiti monotone dneve, zato so se lotili prirejanja cirkusa. Poimenovali so ga cirkus Be\xc5\xbeigrad. Poskrbeli so za vrvohodce, klovne, \xc5\xbeonglerje, godbo in za dresirane tigre. Najpomembnej\xc5\xa1a to\xc4\x8dka dneva je bila skok tigra \xc4\x8dez ognjen obro\xc4\x8d. To\xc4\x8dka je uspela, saj je bil ma\xc4\x8dek zelo ubogljiv in je sledil navodilom, ki mu jih je dajal ravnatelj.\n_START_SECTION_\nPiki padalec\n_START_PARAGRAPH_\nMedvedja \xc5\xa1ola je ustanovila padalsko dru\xc5\xa1tvo. Mama je se\xc5\xa1ila padala iz starih cunj. Vsak padalec pa je dobil tudi svoj padalski telovnik. Po parih neuspelih skokih in potrebnih re\xc5\xa1evanjih, so se zadovoljili z odlikovanji, ki so jih dobili, nato pa so se lotili prirejanja novih dogodiv\xc5\xa1\xc4\x8din.\n_START_SECTION_\nPraznik\n_START_PARAGRAPH_\nMedvedja \xc5\xa1ola je iskala ustrezen datum za svoj praznik. Odlo\xc4\x8dili so se za za\xc4\x8detek pomladi, saj se takrat medvedje prebujajo iz zimskega spanja. Praznik so poimenovali Velika medvednica. Pripravili so posebno prireditev, na kateri so nastopali pevci, igralci, plesalci in recitatorji. Ob koncu dru\xc5\xbeenja pa je bila pripravljena tudi pogostitev za vse prisotne (mini hrenovka in maksi med.\n_START_SECTION_\nPotovanja\n_START_PARAGRAPH_\nPiki Jakob si je vedno \xc5\xbeelel potovati. Rad bi videl \xc5\xbdu\xc5\xbeuja, ki je v Parizu in hotel bi obiskati severni te\xc4\x8daj, kjer \xc5\xbeivijo severni medvedje. Rad bi se sre\xc4\x8dal tudi z Eskimi in z zmaji iz pravljic. Vse te razdalje bi prepotoval z avtomobilom. Vse kar pa je lahko naredil u\xc4\x8ditelj za njega je to, da je prosil ravnatelja, naj ju pelje v \xc5\xbeivalski vrt. Piki pa kljub vsemu potuje po svetu v resnici ali pa v sanjah.\n_START_SECTION_\nKnji\xc5\xbeevni \xc4\x8das in prostor\n_START_PARAGRAPH_\nZgodbe v knjigi potekajo dlje \xc4\x8dasa (npr. priprava sejma, ki traja tri dni). V knjigi lahko opazimo tudi menjavo letnih \xc4\x8dasov (npr. sejem poteka tik pred novim letom, dru\xc5\xbeina gre na morje poleti)._NEWLINE_Dru\xc5\xbeina in Medvedja \xc5\xa1ola ne zamenjata prizori\xc5\xa1\xc4\x8da dogajanja, zato se vse aktivnosti odvijajo v dru\xc5\xbeinskem stanovanju, v bloku. Stanovanje je v 4. nadstropju stanovanjskega bloka. Piki Jakob pa ima \xc5\xa1e bolj specifi\xc4\x8dno prebivali\xc5\xa1\xc4\x8de, tj. polica za igra\xc4\x8de.\n_START_SECTION_\nZanimivost\n_START_PARAGRAPH_\nPo knjigi je bila posneta tudi istoimenska filmska nadaljevanka.'